Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 87/09)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»MOULIN-À-VENT«

PDO-FR-A0933-AM02

Meddelelsesdato: 9. december 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

I kapitel I, afsnit IV, punkt 1, tilføjes ordene »i henhold til den officielle geografiske kode fra 2019« efter ordet »følgende«.

Denne redaktionelle ændring gør det muligt at fastlægge det geografiske område med henvisning til 2019-udgaven af INSEE's officielle geografiske kode og at skabe juridisk sikkerhed for afgrænsningen af det geografiske område.

Det geografiske områdes perimeter forbliver helt den samme.

Der tilføjes ligeledes en sætning for at informere producenterne om, at kortmateriale for det geografiske område er tilgængeligt på INAO's websted.

Enhedsdokumentet berøres ikke af disse ændringer.

2. Parcelområde

Afsnit IV, punkt 2, affattes således: »Vinene fremstilles udelukkende af druer fra vinstokke i det parcelområde, der anvendes til produktion, og som er godkendt af Institut national de l'origine et de la qualité (Frankrigs nationale institut for oprindelse og kvalitet) på mødet i det kompetente nationale udvalg den 14. november 2019.«

Formålet med denne ændring er at angive datoen for den kompetente nationale myndigheds godkendelse af det nye afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af denne ændring.

3. Område i umiddelbar nærhed

I kapitel I, afsnit IV, punkt 3, tilføjes ordene »i henhold til den officielle geografiske kode fra 2019« efter ordet »følgende«.

Denne redaktionelle ændring gør det muligt at fastlægge området i umiddelbar nærhed med henvisning til 2019-udgaven af INSEE's officielle geografiske kode.

Dette områdes perimeter forbliver helt den samme.

Med tilføjelsen af denne henvisning skabes der juridisk sikkerhed for afgrænsningen af området i umiddelbar nærhed, så dette ikke påvirkes yderligere af kommunesammenlægninger eller -opdelinger, dele af kommuner eller navneændringer.

Listen over de kommuner, der udgør området i umiddelbar nærhed, er ligeledes blevet ajourført uden ændringer af perimeteren for at tage højde for de administrative ændringer, der blev foretaget inden 2019.

Afsnittet »Supplerende betingelser« i enhedsdokumentet ændres som følge heraf.

4. Overgangsbestemmelse

Kapitel I, afsnit XI, punkt 3, slettes, eftersom den periode, hvor producenterne kunne drage fordel af en særlig foranstaltning med hensyn til dyrkningsperioden — og dermed datoen for afsætning til forbrugeren — er udløbet.

Enhedsdokumentet berøres ikke af denne ændring.

5. Oplysninger vedrørende kontrollen af produktspecifikationen

— Producenterne kontrolleres nu af et certificeringsorgan, og ordet »kontrolplan« erstatter ordet »inspektionsplan« i de forskellige relevante afsnit i produktspecifikationens kapitel II. Enhedsdokumentet berøres ikke af denne ændring.

— Henvisninger til kontrolinstansen I kapitel III, afsnit II: Efter produktspecifikationens godkendelse i december 2011 er de redaktionelle regler i denne del blevet ændret, så man ikke længere medtager de fuldstændige henvisninger til kontrolorganet, eftersom kontrollerne foretages af et certificeringsorgan. Enhedsdokumentet berøres ikke af denne ændring.

ENHEDSDOKUMENT

1. Betegnelse

Moulin-à-Vent

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Analytisk beskrivelse

Vinene er tørre og stille rødvine.

Vinene har et naturligt alkoholindhold i volumen på mindst 10,5 %.

Efter berigelsen må vinene ikke have et totalt alkoholindhold i volumen på over 13 %.

På aftapningstidspunktet har vinene et maksimalt æblesyreindhold på 0,4 gram pr. liter.

De færdige vine, som er klar til afsætning, opfylder følgende analysestandarder:

Maksimalt indhold af fermenterbart sukker (glukose og fruktose): 3 gram pr. liter

De standarder, der er taget højde for i EU-lovgivningen, er gældende med hensyn til det maksimale totale alkoholindhold, det virkelige minimumsalkoholindhold, det minimale totale syreindhold og det maksimale indhold af svovldioxid.

Vinene har en dyb rubinrød til granatrød farve. I næsen har de ofte noter af blomster og velmodne røde frugter, som med alderen udvikler sig til berusende dufte af krydderier, trøfler eller endda vildt. Strukturen i munden er generøs og rustik med en balance mellem styrke, kompleksitet og elegance.

De kan nydes, når de er unge, men de opnår en finere karakter og en større styrke, når de har ligget i nogle år.

Generelle analytiske kendetegn Totalt alkoholindhold, maksimum (i % vol.): Virkeligt alkoholindhold, minimum (i % vol.): Totalt syreindhold, minimum: Indhold af flygtig syre, maksimum (i milliækvivalenter pr. liter): 14,17 Totalt indhold af svovldioxid, maksimum (i milligram pr. liter):

5. Vinfremstillingspraksis

a. Særlige ønologiske fremgangsmåder

Vinfremstillingsmetoder

Særlig ønologisk fremgangsmåde

— Anvendelse af træflis er ikke tilladt.

— Efter berigelsen må vinene ikke have et totalt alkoholindhold i volumen på over 13 %.

— Anvendelse af subtraktive berigelsesteknikker er tilladt indtil en koncentrationsgrad på 10 %.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Dyrkningspraksis

Beplantningstæthed

GENERELLE BESTEMMELSER

Beplantningstætheden på vinmarkerne er mindst 6 000 vinstokke pr. ha.

På disse vinmarker må afstanden mellem rækkerne ikke overstige 2,1 meter, og afstanden mellem vinstokkene i en planterække må ikke være under 0,8 meter.

SÆRLIGE BESTEMMELSER

Såfremt beplantningstætheden på mindst 6 000 vinstokke pr. ha er overholdt, kan vinstokkene have en afstand mellem rækkerne på højst 3 meter til mekaniseringsformål.

Regler for beskæring

— Beskæringen skal være afsluttet den 15. maj

— Vinene stammer fra vinstokke med kort beskæring (gobelet-beskæring, beskæring i vifteform, enkelt eller dobbelt Royat-beskæring eller »charmet«-beskæring) med højst 10 skud pr. vinstok

— Hver vinstok har mellem tre og fem grene med højst to skud. Med henblik på foryngelse kan hver vinstok også have en gren med højst to skud, som er beskåret på et sideskud af gammelt træ

— Ved formbeskæringen eller i forbindelse med en ændring af beskæringsmåden beskæres vinstokkene med højst 12 skud pr. vinstok.

Bestemmelser om mekanisk høst

a) De høstede druer må ikke stå højere end 0,5 meter i de beholdere, der anvendes til transport fra parcellen til vinfremstillingsanlægget

b) Beholderne skal være fremstillet af inaktivt materiale beregnet på fødevarer

c) Høst- og transportudstyret skal have et passende vandudløbs- eller beskyttelsessystem.

b. Maksimumudbytte

61 hektoliter pr. hektar

6. Afgrænset geografisk område

Druehøsten, fremstillingen, forarbejdningen og lagringen af vinene finder sted i følgende kommuner i henhold til den officielle geografiske kode fra 2019:

— Departementet Rhône: Chénas.

— Departementet Saône-et-Loire: Romanèche-Thorins.

7. Primær(e) druesort(er)

Aligoté B

Gamay N

Melon B

8. Tilknytning til det geografiske område

Beskrivelse af de naturgivne faktorer, der bidrager til tilknytningen

Det geografiske område strækker sig over den østlige side af bjergene »Monts du Beaujolais«, hovedsagelig »Montagne de Rémont« (med en højde på 510 meter), og på de terrasser, der vender ud mod Saônesletten, 15 km sydvest for Mâcon og 25 km nord for Villefranche-sur-Saône.

Den omfatter således kommunerne Chénas og Romanèche-Thorins, hvor departementet Rhône grænser op til departementet Saône-et-Loire.

De afgrænsede parceller, hvor druerne høstes, ligger i et bakket landskab med undertiden stejle skråninger mod vest, som rager op over byen Chénas, mens der mod øst er lettere skråninger og terrasser, der strækker sig helt til Romanèche-Thorins. Højden varierer således fra 190 meter til 420 meter.

80 % af jorden er dannet på lyserøde sandarenaer med løs jord. De er opstået efter en ændring af substratets granitsten, der her kaldes sandsten eller »gore«. I den sydlige del og ved den østlige grænse er jordbunden mere udviklet og dannet på collumium. Den består af sandblandet siltjord med småsten og grus. Jorden er generelt veldrænet og er imprægneret med jern- og manganoxider, som stammer fra årer, der skærer igennem granitmassen.

De største franske manganaflejringer blev da også opdaget i Romanèche-Thorins omkring 1750. Disse aflejringer blev udnyttet fra det 18. århundrede og indtil det 19. århundrede, og de gik lige indtil landsbytorvets midte. »Romanèchit«, som man kaldte det dengang, er et sort og meget tungt mineral.

Klimaet er et moderat kystklima, som er udsat for kontinentale og sydlige påvirkninger. Nedbøren er jævnt fordelt over hele året, og den årlige gennemsnitstemperatur ligger tæt på 11 °C. Bjergene »Monts du Beaujolais« spiller en vigtig rolle, da de beskytter mod vestenvind og dermed mindsker påvirkningen fra havet. Den føneffekt, som de giver, tørrer den fugtige luft og øger dermed også lysintensiteten og mindsker nedbørsmængden.

Den store Saônedal spiller ligeledes en fremtrædende rolle for vinstokkenes udvikling, idet den giver en stor lysintensitet og befordrer de sydlige påvirkninger, der navnlig er kendetegnet ved en stærk sommervarme.

Beskrivelse af de menneskelige faktorer, der bidrager til tilknytningen

Vinstokkenes tilstedeværelse i det geografiske område går langt tilbage i tiden.

Suzanne Blanchet skriver i sin bog »Les vins de Bourgogne« (Bourgognes vine), at vindyrkning i Mâcon- og Lyonområdet, hvor skovene er dominerende, har fundet sted lige siden det første århundrede (Plinius den Ældre). I det tredje århundrede blev vinene, som dengang var aftappet i amforaer, bragt til Lyon via Saônefloden, der lå tæt på.

Vindyrkningen oplevede en stor fremgang fra slutningen af det 15. århundrede, hvor Lyons borgerskab blev velstående som følge af silkefremstilling og bankvirksomhed.

Vinhandelen i Beaujolaisregionen voksede i løbet af det 18. århundrede, hvilket førte til store i ændringer i vindyrkningsarealerne. De store jordbesiddelser blev så opdelt i »delforpagtninger«, hvilket stadig er meget udbredt i det geografiske område.

I de nationale arkiver fra 1722 står der følgende: »Romanèche er en af de fire lokaliteter i Mâconområdet, som sender de største mængder vin til Paris.«

Navnet på den kontrollerede oprindelsesbetegnelse er knyttet til den gamle vindmølle, som blev opført i 1550 og står på bakken i Romanèche-Thorins. Den blev brugt til at male korn indtil midten af det 19. århundrede og er nu klassificeret som et historisk monument. Møllen, som ligger i hjertet af vindyrkningsarealet og kan ses på meget lang afstand, er det perfekte vartegn for det geografiske område for »Moulin-à-Vent«.

En dom afsagt af retten i Mâcon den 17. april 1924 præciserede officielt de geografiske grænser, inden for hvilke der kan fremstilles vine med betegnelsen »Thorins ou Moulin-à-Vent«. Året efter blev vinproducenternes sammenslutning, »Union des viticulteurs«, officielt oprettet og førte til anerkendelsen af den kontrollerede oprindelsesbetegnelse, hvilket udmøntede sig i dekretet af 11. september 1936. For at undgå forvirring blev navnet »Thorins« udeladt.

Samtidig stiftede ca. 40 producenter et vinkooperativ, som siden 1934 har haft til huse i et anneks til slottet Michauds i Chénas og producerer ca. 20 % af den samlede mængde, hvilket er en drivkraft for økonomien.

Den kontrollerede oprindelsesbetegnelse »Moulin-à-Vent« er kendetegnet ved en kombination af traditioner, der er specifikke for regionen, og moderne teknikker.

Producenterne har i deres stræben efter kvalitetsvin lært at udnytte sorten Gamay N og dens vækst, navnlig ved at anvende en høj beplantningstæthed og en kort beskæring.

For at give druerne en god modenhed sørger producenterne for, at det eksponerede bladområde er tilstrækkeligt stort. Dermed kan vinstokkene styres med en fast espalieropbinding. Samtidig har producenterne indført et særligt vinfremstillingssystem, hvor traditionel gæring og delvis kulstofudblødning eksisterer side om side.

Vingårdene er for størstedelens vedkommende familiedrevne, og her arbejder flere generationer sammen og efterfølger hinanden.

I 2010 dækkede vinmarkerne et areal på 650 ha, og den årlige gennemsnitsproduktion lå på ca. 30 000 hektoliter.

Oplysninger om produkternes kvalitet og egenskaber

Vinene har en dyb rubinrød til granatrød farve.

I næsen har de ofte noter af blomster og velmodne røde frugter, som med alderen udvikler sig til berusende dufte af krydderier, trøfler eller endda vildt.

Strukturen i munden er generøs og rustik med en balance mellem styrke, kompleksitet og elegance.

De kan nydes, når de er unge, men de opnår en finere karakter og en større styrke, når de har ligget i nogle år.

Årsagssammenhæng

»Moulin à Vent«, som er beliggende på skråningerne af en granithøjderyg, er kendt for at være den ældste »Crus du Beaujolais«.

Vindyrkningsarealet ligger på en ensartet undergrund af granit, hvor der er en lang række årer af mangan, som er synlige i form af spredte fragmenter i jorden. Historien fortæller, at dette sorte mineral giver vinene deres særlige karakter.

Vindyrkningsparcellerne, der er beplantet med sorten Gamay N, ligger på lette og solbeskinnede skråninger, som vender mod øst og sydøst, og som bjergene »Monts du Beaujolais« beskytter mod vestenvind. Da de vender i denne retning, opvarmes de ved daggry af solens første stråler.

Med sin ringe frugtbarhed giver granitundergrunden et moderat udbytte og bidrager til udviklingen af de frugtagtige aromaer, der kommer til udtryk i vinene.

Producenterne lægger vægt på at isolere de bedste parceller og sætte navnene på de mest kendte lokaliteter på etiketterne.

Det omdømme, som »Moulin-à-Vent« nyder godt af, går langt tilbage i tiden. Dette blev bekræftet allerede i det 18. århundrede i en klage fra Pierre-Étienne Chalandon, der var forhandler i Mâcon, og som klagede over en producent, der var mistænkt for at tilbyde vin af tredje eller fjerde kategori under betegnelsen »Moulin-à-Vent«. I sit værk »Topographie de tous les vignobles connus« (topografi over alle kendte vindyrkningsarealer) beskrev Jullien i 1816 »Moulin-à-Vent«-vinene i rosende vendinger. De var kategoriseret som førsteklasses vine og kunne holde sig i over 10 år på flaske.

Producenterne bruger stadig vindmøllen som symbol på den kontrollerede oprindelsesbetegnelse. Den er medtaget på en lang række etiketter og reklamemateriale, og den inspirerede maleren Maurice Utrillo.

I 1996 gik producenterne af »Moulin-à-Vent« sammen med producenterne af »Chénas« og oprettede brødremenigheden »Confrérie des Maîtres Vignerons de Chénas et Moulin-à-Vent«, hvor de højtideligt bekræftede det omdømme, som vinene med de to kontrollerede oprindelsesbetegnelser har.

9. Andre vigtige betingelser (emballering, mærkning, andre krav)

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstilling, forarbejdning og lagring af vin, består af følgende kommuners område i henhold til den officielle geografiske kode fra 2019:

— Departementet Côte-d'Or: Agencourt, Aloxe-Corton, Ancey, Arcenant, Argilly, Autricourt, Auxey-Duresses, Baubigny, Beaune, Belan-sur-Ource, Bévy, Bissey-la-Côte, Bligny-lès-Beaune, Boncourt-le-Bois, Bouix, Bouze-lès-Beaune, Brion-sur-Ource, Brochon, Cérilly, Chamboeuf, Chambolle-Musigny, Channay, Charrey-sur-Seine, Chassagne-Montrachet, Châtillon-sur-Seine, Chaumont-le-Bois, Chaux, Chenôve, Chevannes, Chorey-lès-Beaune, Clémencey, Collonges-lès-Bévy, Combertault, Comblanchien, Corcelles-les-Arts, Corcelles-les-Monts, Corgoloin, Cormot-Vauchignon, Corpeau, Couchey, Curley, Curtil-Vergy, Daix, Dijon, Ebaty, Echevronne, Epernay-sous-Gevrey, L'Etang-Vergy, Etrochey, Fixin, Flagey-Echézeaux, Flavignerot, Fleurey-sur-Ouche, Fussey, Gerland, Gevrey-Chambertin, Gilly-lès-Cîteaux, Gomméville, Grancey-sur-Ource, Griselles, Ladoix-Serrigny, Lantenay, Larrey, Levernois, Magny-lès-Villers, Mâlain, Marcenay, Marey-lès-Fussey, Marsannay-la-Côte, Massingy, Mavilly-Mandelot, Meloisey, Merceuil, Messanges, Meuilley, Meursanges, Meursault, Molesme, Montagny-lès-Beaune, Monthelie, Montliot-et-Courcelles, Morey-Saint-Denis, Mosson, Nantoux, Nicey, Noiron-sur-Seine, Nolay, Nuits-Saint-Georges, Obtrée, Pernand-Vergelesses, Perrigny-lès-Dijon, Plombières-lès-Dijon, Poinçon-lès-Larrey, Pommard, Pothières, Premeaux-Prissey, Prusly-sur-Ource, Puligny-Montrachet, Quincey, Reulle-Vergy, La Rochepot, Ruffey-lès-Beaune, Saint-Aubin, Saint-Bernard, Saint-Philibert, Saint-Romain, Sainte-Colombe-sur-Seine, Sainte-Marie-la-Blanche, Santenay, Savigny-lès-Beaune, Segrois, Tailly, Talant, Thoires, Vannaire, Velars-sur-Ouche, Vertault, Vignoles, Villars-Fontaine, Villebichot, Villedieu, Villers-la-Faye, Villers-Patras, Villy-le-Moutier, Vix, Volnay, Vosne-Romanée og Vougeot.

— Departementet Rhône: Alix, Anse, L'Arbresle, Les Ardillats, Arnas, Bagnols, Beaujeu, Belleville-en-Beaujolais, Belmont-d'Azergues, Blacé, Le Breuil, Bully, Cercié, Chambost-Allières, Chamelet, Charentay, Charnay, Chasselay, Châtillon, Chazay-d'Azergues, Chessy, Chiroubles, Cogny, Corcelles-en-Beaujolais, Dardilly, Denicé, Deux Grosnes (kun den del, der svarer til området i den gamle kommune Avenas), Dracé, Emeringes, Fleurie, Fleurieux-sur-l'Arbresle, Frontenas, Gleizé, Juliénas, Jullié, Lacenas, Lachassagne, Lancié, Lantignié, Légny, Létra, Limas, Lozanne, Lucenay, Marchampt, Marcy, Moiré, Montmelas-Saint-Sorlin, Morancé, Odenas, Le Perréon, Pommiers, Porte des Pierres Dorées, Quincié-en-Beaujolais, Régnié-Durette, Rivolet, Sain-Bel, Saint-Clément-sur-Valsonne, Saint-Cyr-le-Chatoux, Saint-Didier-sur-Beaujeu, Saint-Etienne-des-Oullières, Saint-Etienne-la-Varenne, Saint-Georges-de-Reneins, Saint-Germain-Nuelles, Saint-Jean-des-Vignes, Saint-Julien, Saint-Just-d'Avray, Saint-Lager, Saint-Romain-de-Popey, Saint-Vérand, Sainte-Paule, Salles-Arbuissonnas-en-Beaujolais, Sarcey, Taponas, Ternand, Theizé, Val d'Oingt, Vaux-en-Beaujolais, Vauxrenard, Vernay, Villefranche-sur-Saône, Ville-sur-Jarnioux, Villié-Morgon og Vindry-sur-Turdine (kun den del, der svarer til området i de gamle kommuner Dareizé, Les Olmes og Saint-Loup).

— Departementet Saône-et-Loire: Aluze, Ameugny, Azé, Barizey, Beaumont-sur-Grosne, Berzé-la-Ville, Berzé-le-Châtel, Bissey-sous-Cruchaud, Bissy-la-Mâconnaise, Bissy-sous-Uxelles, Bissy-sur-Fley, Blanot, Bonnay, Bouzeron, Boyer, Bray, Bresse-sur-Grosne, Burgy, Burnand, Bussières, Buxy, Cersot, Chagny, Chaintré, Chalon-sur-Saône, Chamilly, Champagny-sous-Uxelles, Champforgeuil, Chânes, Change, Chapaize, La Chapelle-de-Bragny, La Chapelle-de-Guinchay, La Chapelle-sous-Brancion, Charbonnières, Chardonnay, La Charmée, Charnay-lès-Mâcon, Charrecey, Chasselas, Chassey-le-Camp, Château, Châtenoy-le-Royal, Chaudenay, Cheilly-lès-Maranges, Chenôves, Chevagny-les-Chevrières, Chissey-lès-Mâcon, Clessé, Cluny, Cormatin, Cortambert, Cortevaix, Couches, Crêches-sur-Saône, Créot, Cruzille, Culles-les-Roches, Curtil-sous-Burnand, Davayé, Demigny, Dennevy, Dezize-lès-Maranges, Donzy-le-Pertuis, Dracy-le-Fort, Dracy-lès-Couches, Epertully, Etrigny, Farges-lès-Chalon, Farges-lès-Mâcon, Flagy, Fleurville, Fley, Fontaines, Fragnes-La-Loyère (kun den del, der svarer til området i den gamle kommune La Loyère), Fuissé, Genouilly, Germagny, Givry, Granges, Grevilly, Hurigny, Igé, Jalogny, Jambles, Jugy, Jully-lès-Buxy, Lacrost, Laives, Laizé, Lalheue, Leynes, Lournand, Lugny, Mâcon, Malay, Mancey, Martailly-lès-Brancion, Massilly, Mellecey, Mercurey, Messey-sur-Grosne, Milly-Lamartine, Montagny-lès-Buxy, Montbellet, Montceaux-Ragny, Moroges, Nanton, Ozenay, Paris-l'Hôpital, Péronne, Pierreclos, Plottes, Préty, Prissé, Pruzilly, Remigny, La Roche-Vineuse, Rosey, Royer, Rully, Saint-Albain, Saint-Ambreuil, Saint-Amour-Bellevue, Saint-Boil, Saint-Clément-sur-Guye, Saint-Denis-de-Vaux, Saint-Désert, Saint-Gengoux-de-Scissé, Saint-Gengoux-le-National, Saint-Germain-lès-Buxy, Saint-Gervais-sur-Couches, Saint-Gilles, Saint-Jean-de-Trézy, Saint-Jean-de-Vaux, Saint-Léger-sur-Dheune, Saint-Mard-de-Vaux, Saint-Martin-Belle-Roche, Saint-Martin-du-Tartre, Saint-Martin-sous-Montaigu, Saint-Maurice-de-Satonnay, Saint-Maurice-des-Champs, Saint-Maurice-lès-Couches, Saint-Pierre-de-Varennes, Saint-Rémy, Saint-Sernin-du-Plain, Saint-Symphorien-d'Ancelles, Saint-Vallerin, Saint-Vérand, Saint-Ythaire, Saisy, La Salle, Salornay-sur-Guye, Sampigny-lès-Maranges, Sancé, Santilly, Sassangy, Saules, Savigny-sur-Grosne, Sennecey-le-Grand, Senozan, Sercy, Serrières, Sigy-le-Châtel, Sologny, Solutré-Pouilly, Taizé, Tournus, Uchizy, Varennes-lès-Mâcon, Vaux-en-Pré, Vergisson, Vers, Verzé, Le Villars, La Vineuse sur Fregande (kun den del, der svarer til området i de gamle kommuner Donzy-le-National, Massy og La Vineuse), Vinzelles og Viré.

— Departementet Yonne: Aigremont, Annay-sur-Serein, Arcy-sur-Cure, Asquins, Augy, Auxerre, Avallon, Bazarnes, Beine, Bernouil, Béru, Bessy-sur-Cure, Bleigny-le-Carreau, Censy, Chablis, Champlay, Champs-sur-Yonne, Chamvres, La Chapelle-Vaupelteigne, Charentenay, Châtel-Gérard, Chemilly-sur-Serein, Cheney, Chevannes, Chichée, Chitry, Collan, Coulangeron, Coulanges-la-Vineuse, Courgis, Cruzy-le-Châtel, Dannemoine, Deux Rivières, Dyé, Epineuil, Escamps, Escolives-Sainte-Camille, Fleys, Fontenay-près-Chablis, Gy-l'Evêque, Héry, Irancy, Island, Joigny, Jouancy, Junay, Jussy, Lichères-près-Aigremont, Lignorelles, Ligny-le-Châtel, Lucy-sur-Cure, Maligny, Mélisey, Merry-Sec, Migé, Molay, Molosmes, Montigny-la-Resle, Montholon (kun den del, der svarer til området i de gamle kommuner Champvallon, Villiers sur Tholon og Volgré), Mouffy, Moulins-en-Tonnerrois, Nitry, Noyers, Ouanne, Paroy-sur-Tholon, Pasilly, Pierre-Perthuis, Poilly-sur-Serein, Pontigny, Préhy, Quenne, Roffey, Rouvray, Saint-Bris-le-Vineux, Saint-Cyr-les-Colons, Saint-Père, Sainte-Pallaye, Sainte-Vertu, Sarry, Senan, Serrigny, Tharoiseau, Tissey, Tonnerre, Tronchoy, Val-de-Mercy, Vallan, Venouse, Venoy, Vermenton, Vézannes, Vézelay, Vézinnes, Villeneuve-Saint-Salves, Villy, Vincelles, Vincelottes, Viviers og Yrouerre.

Mærkning

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

a) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen. Den navngivne matrikelregistrerede lokalitet skal være angivet umiddelbart efter navnet på den kontrollerede oprindelsesbetegnelse og skal være trykt med skrifttegn, der hverken i højden eller bredden er større end de skrifttegn, som udgør navnet på den kontrollerede oprindelsesbetegnelse.

b) På etiketten for vine med den kontrollerede oprindelsesbetegnelse er det tilladt at angive »Vin du Beaujolais«, »Grand Vin du Beaujolais« eller »Cru du Beaujolais« som større geografisk enhed. De skrifttegn, som anvendes for den større geografiske enhed, må hverken i højden eller bredden være større end to tredjedele af størrelsen af de skrifttegn, som anvendes i den kontrollerede oprindelsesbetegnelses navn.

Link til produktspecifikationen

https://info.agriculture.gouv.fr/gedei/site/bo-agri/document_administratif-10009261-9fab-4519-9359-c1535d713844

(1) EUT L 9 af 11.1.2019, s. 2.